Hønefoss skole

For den videregående skolen, se Hønefoss videregående skole

Hønefoss skole, opprinnelig Hønefoss folkeskole, var en barneskole på Nordsiden i Hønefoss. Byninsmassen har innkjøring fra Hønengata via Glatveds gate og ligger fysisk på nordenden av Bilthuggertangen (også kjent som Glatved), like ved Overmannsund bru og utløpet av Randselva. Hønefoss skole ble tatt i bruk i 1891, men offisielt nedlagt 1. august 2020. Folkeskolen ble bygget etter tegninger av arkitekt Ove Ekman. 

Hønefoss skole dekket behovet for elever på barnetrinnet bosatt i tidligere Hønefoss kommune, det vil si barn som bodde på Sørsiden, Nordsiden og Vesterntangen. Etter nedleggelsen ble elevene fordelt til nyombygde Ullerål skole og nye Benterud skole. Elevene har soknet og sokner fortsatt til Hov ungdomsskole på ungdomstrinnet.

Hønefoss folkeskoles guttemusikkorps ble stiftet i 1910, som et av de første musikkorpsene i landet. Jenter ble inkludert fra 1970, og navnet ble endret til Hønefoss skolekorps fra 1978. Etter år med rekrutteringsproblemer fusjonerte korpset med tre andre musikkorps i 2020.

Under andre verdenskrig ble skolen i aprildagene 1940 benyttet som sykehus for sårete norske og tyske soldater, og fra 1943 tatt i bruk som soldatforlegning av den tyske okkupasjonsmakten. I 1969 ble skolenavnet Hønefoss folkeskole byttet til Hønefoss skole, i forbindelse med at obligatorisk 9-årig grunnskole ble innført. Fra 1987 ble ledig kapasitet brukt til undervisning for asylsøkere, og året etter ble voksenopplæringen lagt til skolen. Da obligatorisk 10-åring skole ble innført i 1997, fikk skolen ansvaret for småskoletrinnet (1.–4. klasse) og mellomtrinnet (5.–7. klasse).

Bygninsmassen 
I 1896 ble skolen utvidet med egen gymnastikksal og skolekjøkken. I 1924 blir et nytt tilbygg tatt i bruk. Dette tilknyttes den gamle bygningen i nordenden og strekker seg mot Randselva. I 1971 får skolen ny svømmehall og gymnastikksal i kraft av et moderne nybygg som oppføres langsmed Randselva. I denne bygningen holdt også distriktets skoletannlege til i en periode, men denne er siden flyttet til egne lokaler nær Ullerål skole.

Frivillighetens Hus 
Etter nedleggelsen av skolen ble de gamle skolelokalene etter hvert pusset opp og offisielt tatt i bruk av det nye kultursenteret Frivillighetens Hus i Hønefoss den 27. august 2023. Det eies av Ringerike kommune og drives av foreningene som leier lokaler der, sammen med kommunen. Det er valgt et styre som skal ivareta husets interesser og bidra til aktivitet, åpne møteplasser og felleskap. Følgende frivillige organisasjoner og lag var eller vil bli tilstede.

 Achanti prosjektkor
 Brystkreftforeningen Ringerike og omegn
 BUA, utlån av utstyr til barn og unge
 Crescendo, kor
 Decibel, damekor
 Diabetesforbundet Ringerike
 Den Palestinsk-Norske Forening (DPNF) Ringerike
 Foreningen Livsverket, frivillig forening som formidler foredrag, workshops og info basert på utvidet helsetilbud og spiritualitet
 Frivilligsentralen Ung Aktiv Ringerike
 Hardråde Vikingskipforening (håndarbeid, treskjæring og runegrupper)
 Hønefoss brettspillforening
 Hønefoss Kamera Klubb
 Hønefoss Sjakklubb
 Hønefoss sportsklubb
 Kaval Dansegruppe
 Klekkenmalerne
 Kurdisk forening leksehjelp
 Matutdeling (Ringerike Frivilligsentral)
 Mental Helse Ringerike og Hole
 Norsk cøliakiforening Buskerud
 Norsk Folkehjelp Hønefoss og Omegn
 NVIO (Norges Veteranforbund for Internasjonale Operasjoner), Veteranklubben 
 Palestinakomiteen Ringerike
 Refugees Welcome to Ringerike
 Ringerike Astma og Allergiforbund
 Ringerike husflidslag
 Ringerike knivlag
 Ringerike malerklubb
 Ringerike musikkråd
 Ringerike og omegn lokallag av Norges Fibromyalgi Forbund
 Ringerike Pride
 Ringerike quilteklubb
 Ringerike Soppforeningen
 Ringerike soroptimistklubb
 Ringerikes Sportsfiskere
 Rullebrettklubben
 Sommerfuglens nevromangfold, opplysningsarbeid mot nærpersoner, venner og bekjente av personer med ADHD, Tourettes syndrom, autisme og epilepsi
 You are not alone

Fotogalleri

Referanser

Eksterne lenker 
 Skolens nettsider

Barneskoler i Viken
Hønefoss
Tidligere skoler i Ringerike
Utdanningsinstitusjoner nedlagt i 2020